《次韵题计宗道觐亲卷》
明代·谢廷柱

岩松挺挺立秋霜，海蚌辉辉放夜光。柳种五株归栗里，桃开千树颂潘郎。

鸾章褒及循良政，昼锦裁成戏舞裳。莫道云山容耋老，非熊应待梦周皇。

作者简介：福建长乐人，字邦用，号双湖。谢士元子。弘治十二年进士，除大理评事，迁湖广按察司佥事，正德十二年致仕。善属文，能诗。有《双湖集》。